પાલનપુર ખાતે જોરાવર પેલેસમાં કાર્યરત જિલ્લા કલેકટર કચેરીમાં અનેકવિધ કચેરીઓ કાર્યરત છે. જિલ્લાનું મિની સચિવાલય તરીકે ઓળખાતા આ કેમ્પસમાં જિલ્લાભરમાંથી લોકો રજૂઆત, સરકારી કામ કાજ, દાખલ માટે આવતા હોય છે. જ્યાં મુખ્ય જિલ્લા કલેકટર કચેરીના પાછળના ભાગેથી અગત્યના કહી શકાય તેવા 50 જેટલા રબ્બર સ્ટેમ્પ (સિક્કા) કચરામાંથી મળતાં ચકચાર મચી છે. સિક્કા કચરામાં ફેંકી દેવાયા હોવાનો વિડીયો વાયરલ થતાં મામલો બહાર આવ્યો હતો. જોકે, સિક્કાઓનો દૂરપયોગ થાય તે પહેલા સિક્કા કલેકટર કચેરીમાં પરત લાવવામાં આવ્યા હતા. અત્રે ઉલ્લેખનીય છે કે, અગાઉના કલેકટર કચેરીના સિક્કાનો દૂરપયોગ કરાયો હતો. અંગે ગૂનો પણ નોંધાયો છે. ત્યારે જિલ્લા કલેકટર કચેરીના કર્મચારીની ગંભીર બેદરકારીના કારણે મહત્વના સિક્કા કચરામાં ફેંકી દેવાયાની ઘટના બહાર આવી છે.